
I. CADRUL JURIDIC ŞI PRINCIPIILE POLITICII ECONOMICE ŞI SOCIALE EUROPENE

În Preambulul Tratatului de Instituire a Comunităţii Europeane  semnat la 25 martie 1957 la Roma, ţările europene s-au angajat să consolideze unitatea economiilor lor şi să le asigure dezvoltarea armonioasă, reducând diferenţele economice dintre state/regiuni, şi, totodată, să creeze condiţii favorabile pentru dezvoltarea statelor/regiunilor mai puţin favorizate. 

La începutul anilor ’90, analiza efectuată de către responsabilii europeni a relevat faptul că nu există strategii coerente care să amortizeze  şocurile macro-economice şi astfel să se poate preveni şi combate şomajul de lungă durată şi lipsa locurilor de muncă.

Primul pas a fost făcut în momentul semnării Tratatului de la Maastricht, 1992, prin care s-a hotărât coordonarea politicii economice la nivel european, avându-se în vedere inclusiv politica structurală şi reformarea fondurilor structurale europene existente în momentul semnării.

Tratatul de la Maastricht anticipează obiectivele viitoarei Strategii europene de ocupare a forţei de muncă, conturând cadrul necesar elaborării unei politici sociale europene în domeniul forţei de muncă. Conform articolului 136 al acestui tratat, “Comunitatea şi statele membre (…) trebuie să aibă ca obiective promovarea ocupării forţei de muncă, îmbunătăţirea condiţiilor de viaţă şi de muncă, astfel încât să facă posibilă armonizarea muncii la un nivel ridicat, protecţia socială adecvată, dialogul dintre conducere şi forţa de muncă, dezvoltarea resurselor umane, având în vedere o rată mai ridicată a persoanelor angajate şi combaterea excluziunii”. 

Înainte de semnarea Tratatului de la Amsterdam, 1997, iniţiativele politice în materia locurilor de muncă şi politica pieţei muncii erau limitate la o cooperare tradiţională între guvernele statelor membre. Politica în acest domeniu era exclusiv în responsabilitatea statelor membre, iar rolul Comisiei Europene era de a promova cooperarea la nivel european, iniţiativele sale trebuind să ţină cont de evoluţia locurilor de muncă şi de perspectivele pieţei muncii şi să susţină cercetarea şi analizarea posibilităţilor de punere în practică a unor acţiuni supranaţionale. În acelaşi timp, Comisia avea rolul de a difuza informaţii şi de a ajuta statele membre în lupta lor împotriva şomajului şi a excluderii sociale, prin susţinere financiară comunitară, prin intermediul Fondului Social European.

Cel puţin la nivel politic, în cadrul Uniunii Europene, lupta împotriva şomajului a progresat. Inspirat de “Cartea Albă Delors”, din anul 1993, editată sub îngrijirea preşedintelui Comisiei Europene de la acea vreme, Jacques Delors, Consiliul European de la Essen, din decembrie 1994, a adoptat cinci obiective cheie a statelor membre în domeniul politicii sociale europene: dezvoltarea resurselor umane prin formarea profesională, susţinerea investiţiilor productive prin politici salariale moderate, creşterea eficienţei instituţiilor de pe piaţa muncii, identificarea noilor modalităţi de a creşte numărul locurilor de muncă prin sprijinirea iniţiativelor locale şi promovarea accesului pe piaţa muncii pentru anumite grupuri predispuse la excludere socială: tineri, persoane care au fost în şomaj o lungă perioadă de timp, femei.

Dacă Tratatul de la Amsterdam nu a schimbat principiul fundamental, conform căruia statele membre au competenţe largi în ceea ce priveşte politicile în domeniul muncii, el a conferit instituţiilor europene, Consiliului şi Comisiei, un rol mult mai important în acest domeniu, în găsirea strategiilor la nivel european, iar Parlamentului European, în luarea deciziilor, conturând viitoarea politică socială într-un capitol special. 

Pentru prima dată, politica de ocupare a forţei de muncă a fost declarată ca fiind o sarcină europeană comună. În cadrul Tratatului de la Amsterdam, în capitolul referitor la ocuparea forţei de muncă se recunoaşte că şomajul reprezintă “ o problemă de îngrijorare generală” pentru Europa şi un subiect de maximă prioritate în toate statele membre.

Strategia europeană privind forţa de muncă a fost lansată în anul 1997, cu propunerea ambiţioasă de a realiza un progres decisiv în lupta împotriva şomajului într-o perioadă de cinci ani.

În anul 2000, după o evaluare a celor trei ani de implementare a strategiei, au fost adoptate viitoarele linii directoare în domeniu, în urma întâlnirii Consiliului European de la Lisabona, iar la întâlnirea de la Luxemburg au fost simplificate procedurile utilizate pentru punerea în practică a strategiei, ceea ce a creat cadrul comun pentru reforma structurală, permiţând dezvoltarea sinergiilor la nivel european, graţie unei acţiuni simultane şi complementare.

După Consiliul European de la Barcelona, în septembrie 2002, Comisia a adoptat un Comunicat cu privire la organizarea etapelor anuale de coordonare a politicii economice şi a locurilor de muncă. Ideea principală constă în reorganizarea procesului european de coordonare în jurul momentelor cheie.

În anul 2003, Comisia a prezentat un proiect de revizuire a strategiei, ce include propuneri specifice, urmărind trei obiective fundamentale: calitatea şi productivitatea muncii, inserţia pe piaţa muncii şi crearea locurilor de muncă, insistând asupra îmbunătăţirii mecanismelor de punere în practică a Strategiei europene privind forţa de muncă.

Coordonarea comunitară în domeniul forţei de muncă reprezintă un element important al acquis-ului comunitar. Obiectivul Comisiei Europene este de a urmări ca statele candidate să-şi adapteze progresiv instituţiile şi politicile din acest domeniu cu Strategia europeană privind forţa de muncă, care să le permită, ca după integrare, să aplice integral reglementările din Tratatul de la Amsterdam.

În acest sens, Comisia a început în anul 1999 un proces de cooperare cu ţările candidate, cooperarea vizând, printre altele,  garantarea susţinerii financiare din partea Uniunii Europene, prin intermediul Fondului Social European, pentru punerea în practică a politicilor europene din domeniul forţei de muncă.

În cadrul politicilor sociale ale Comunităţii, Fondul Social European (FSE), creat în anul 1958, deţine un rol esenţial. El are drept scop, declarat în Tratatul de la Roma, ameliorarea oportunităţilor de muncă ale muncitorilor şi ridicarea nivelului de viaţă. Astfel, FSE era orientat către sprijinirea orientării profesionale, a recalificării forţei de muncă, dar şi a  integrării tinerilor pe piaţa muncii. Fondul Social European este principalul instrument al politicilor sociale europene, având printre atribuţii dezvoltarea resurselor umane şi reintegrarea şomerilor pe piaţa muncii, ceea ce reprezintă principalele măsuri pentru rezolvarea problemei sărăciei.

Politica Uniunii Europene de dezvoltare regională are ca bază principiul solidarităţii financiare, fiind pusă în aplicare prin contribuţiile statelor membre la bugetul comunitar. Fondurile adunate sunt apoi redirecţionate către regiunile mai puţin prospere şi către grupurile sociale aflate în dificultate. Pentru perioada 2000-2006, aceste transferuri reprezintă aproape o treime din bugetul UE, în total atingând suma de 213 miliarde euro
. Din aceste resurse, 195 miliarde euro vor fi cheltuite prin intermediul celor patru fonduri structurale, iar 28 miliarde euro vor fi împărţite prin Fondul de coeziune
.

Principiile care stau la baza funcţionării celor patru fonduri structurale au fost modificate de mai multe ori, fiind întărite sau devenind mai specifice. Astfel, principiul concentrării nu se mai regăseşte în mod explicit, cu toate că el a fost considerat principiul director al reformei. Dacă pentru perioada 1994-1999 principiile operaţionale erau: parteneriatul, programarea şi coerenţa internă, adiţionalitatea (sau coerenţa externă) şi concentrarea, în noua variantă, ce se regăseşte în Agenda 2000
, acestea sunt următoarele: a) principiul programării; b) principiul parteneriatului; c) principiul adiţionalităţii; d) principiul monitorizării, controlului şi evaluării.

A) Principiul programării reprezintă unul dintre elementele esenţiale ale funcţionării fondurilor structurale şi se referă la pregătirea planurilor multianuale de dezvoltare, care se realizează pe baza deciziilor luate în parteneriat cu statele membre, într-o serie de etape succesive. Astfel, în primă etapă, statele membre vor înainta Comisiei Europene planurile naţionale de dezvoltare şi conversie, bazate pe priorităţile naţionale şi regionale şi care conţin:

· descrierea detaliată a situaţiei curente în regiunea/statul respectiv;

· descrierea strategiei pentru realizarea obiectivelor menţionate;

· indicarea formei şi utilizării contribuţiei fondurilor structurale.
În a două etapă, statele solicitante trebuie să înainteze Comisiei documentele de programare ce sunt realizate conform criteriilor hotărâte de către aceasta, care sunt cunoscute sub denumirea de Documente cadru de sprijin comunitar, care sunt apoi transpuse în Programe operaţionale sau Documente unice de programare, diferenţa dintre cele două fiind dată de amploarea şi nu de natura lor;

B) Principiul parteneriatului, din punctul de vedere al funcţionării fondurilor structurale, presupune o strânsă colaborare între Comisie şi autorităţile naţionale, regionale şi locale, parteneri economici şi sociali şi alte organisme competente, în special prin implicarea lor în toate etapele utilizării acestor fonduri – de la elaborarea şi aprobarea planurilor de dezvoltare, la implementarea şi monitorizarea acestora.

Acest principiu subliniază gradul de descentralizare ce caracterizează întreaga politică regională şi aplicabilitatea principiului subsidiarităţii.

C) Principiul adiţionalităţii are în vedere completarea asistenţei comunitare prin finanţare naţională, astfel încât fondurile comunitare să nu înlocuiască fondurile naţionale alocate pentru dezvoltarea unui anumit domeniu, ci să vină în completarea acestora.

D) Principiul monitorizării, evaluării şi controlului este elementul nou adus de reforma din anul 1999 în domeniul fondurilor structurale. Astfel, conform noului regulament, statele membre au atribuţiii administrative şi au obligaţia de a desemna:
· autoritatea naţională corespunzătoare fiecărui program al fondurilor structurale;

· comitetele de monitorizare.

Responsabilitatea autorităţilor naţionale acoperă aspecte legate de implementarea, administrarea corectă şi eficacitatea programului respectiv, cum ar fi: colectarea de informaţii statistice şi financiare, pregătirea şi transmiterea de rapoarte către Comisie, organizarea de evaluări intermediare. Comitetele de monitorizare sunt conduse de către un reprezentant al autorităţii naţionale de implementare şi vin în completarea activităţilor acestora, prin asigurarea calităţii şi eficienţei în implementarea măsurilor structurale.

Punerea în aplicare a politicii regionale se face prin intermediul instrumentelor structurale care finanţează programele de dezvoltare regională multianuale, elaborate împreună de regiuni, statele membre şi Comisie, pe baza orientării propuse de Comisie pentru întreaga Uniunea Europeană. Fondurile structurale sunt concentrate pe anumite priorităţi clar definite, după cum urmează

– 69,7% din bugetul alocat fondurilor este destinat regiunilor rămase în urmă în procesul de dezvoltare. Aceste regiuni concentrează 20% din populaţia Uniunii Europene (Obiectivul 1);

– 11,5% din fonduri sunt prevăzute să susţină conversia economică şi socială a zonelor care se confruntă cu dificultăţi structurale. În aceste zone  trăieşte circa 18% din totalul populaţiei Uniunii Europene (Obiectivul 2);

– 12,3% din finanţare promovează modernizarea sistemelor de perfecţionare şi calificare a forţei de muncă şi a măsurilor vizând ocuparea forţei de muncă (Obiectivul 3).

Pe lângă cele trei obiective menţionate mai sus, care au fost stabilite prin Regulamentul (CE) numărul 1260 din 1999, un procent de 5,35% din buget este orientat către alte patru iniţiative comunitare, care încearcă să rezolve anumite probleme specifice: cooperarea tranfrontalieră, transnaţională şi inter-regională (INTERREG III); dezvoltarea economică şi socială a oraşelor şi a zonelor limitrofe acestora (URBAN II); dezvoltarea rurală prin iniţiative locale (LEADER+); combaterea inegalităţilor şi a discriminării de orice natură privitor la accesul pe  piaţa muncii (EQUAL).

În acelaşi timp, trebuie menţionat că sunt prevăzute alocări speciale de fonduri pentru ajustarea structurilor piscicole, în afara regiunilor incluse în Obiectivul 1, cu un buget de 0,5% din totalul bugetului fondurilor structurale şi, respectiv, pentru susţinerea acţiunilor noi şi de asistenţă tehnică, cu scopul de a promova şi a experimenta unele idei noi de dezvoltare, cu un procent de 0,65% din totalul resurselor existente
.

Toate proiectele de dezvoltare finanţate prin intermediul fondurilor structurale trebuie să întrunească cerinţele specifice identificate la nivelul regiunilor sau a statelor membre. În abordarea politicii de dezvoltare regională în cadrul UE se pune accent pe ocrotirea mediului înconjurător şi pe promovarea egalităţii de şanse. Implementarea este descentralizată, ceea ce presupune că responsabilitatea revine, în întregime, autorităţilor naţionale şi regionale.

II. fondurilE structurale

şi fondul de coeziune

În momentul de faţă, la nivelul Uniunii Europene există patru fonduri structurale, prin intermediul cărora se oferă asistenţă financiară nerambursabilă pentru soluţionarea problemelor structurale economice şi sociale. Aceste patru fonduri nu reprezintă o sursă unică de finanţare în cadrul bugetului Uniunii, ci fiecare fond acoperă zona sa tematică specifică. 

Cele patru fonduri structurale sunt următoarele: Fondul European de Dezvoltare Regională (FEDR); Fondul Social European (FSE); Fondul European de Orientare şi Garantare Agricolă (FEOGA) şi Instrumentul Financiar de Orientare Piscicolă (IFOP).

1) Fondul European de Dezvoltare Regională (FEDR) a fost înfiinţat în anul 1975 şi a devenit principalul instrument al politicii regionale a comunităţii. Fondul contribuie la finanţarea Obiectivelor 1 şi 2, anterior meţionate. Printre atribuţiile lui găsim, în principal, promovarea dezvoltării şi ajustării structurale a regiunilor a căror dezvoltare este rămasă în urmă, susţinerea reconversiei economice, relansarea şi dezvoltarea zonelor cu probleme structurale, inclusiv regiunile industriale în declin, zonele urbane aflate în dificultate, zonele aflate în criză, precum şi zonele dependente de pescuit sau de servicii. În acelaşi timp, poate finanţa proiecte de infrastructură, investiţii care creează locuri de muncă, investiţii în tehnologia informaţiei şi comunicare, proiecte locale de dezvoltare, ajutoare pentru IMM-uri. De asemenea, FEDR finanţează investiţii în educaţie şi sănătate, dar numai în ariile cuprinse de Obiectivul 1.

2) Fondul Social European (FSE) a fost înfiinţat în anul 1958 şi a constituit, încă de la început, principalul instrument al politicii sociale comunitare. În scopul de a întări coeziunea economică şi socială şi de a contribui la implementarea “strategiei europene pentru ocuparea forţei de muncă”, FSE are ca sarcină să îmbunătăţească oportunităţile de angajare pentru şomeri şi muncitori în cadrul Pieţei unice, prin creşterea mobilităţii lor şi prin facilitarea adaptării la schimbările industriale, în particular prin instruire vocaţională şi reinstruire, precum şi prin îmbunătăţirea funcţionării  sistemelor de recrutare.

Tipurile de măsuri finanţate prin FSE au în vedere reintegrarea profesională a persoanelor care au fost în şomaj pe termen lung, integrarea profesională a tinerilor şomeri, reintegrarea profesională a persoanelor excluse de pe piaţa muncii. Tot prin acest fond sunt sprijinite măsurile menite să promoveze egalitatea de şanse în ceea ce priveşte accesul pe piaţa muncii, să îmbunătăţească sistemele de educaţie şi formare.

3) Fondul European de Orientare şi Garantare Agricolă (FEOGA) a fost înfiinţat în anul 1962, având ca principală atribuţie finanţarea politicii agricole comune a Uniunii Europene.

Acest fond sprijină dezvoltarea rurală şi îmbunătăţirea structurilor agricole, fiind structurat în două secţiuni: secţiunea de orientare şi secţiunea de garantare. Doar secţiunea de orientare acţionează ca fond structural propriu-zis, din care se acordă asistenţă ajustării structurale a regiunilor mai puţin dezvoltate şi care se încadrează în programele prevăzute pentru Obiectivul 1, precum şi pentru iniţiativele comunitare în domeniu (LEADER+).

Secţiunea de garantare finanţează măsuri de organizare comună a pieţelor şi de susţinere a preţurilor produselor agricole.

4) Instrumentul Financiar de Orientare Piscicolă (IFOP). Politica piscicolă comună a Uniunii Europene, deşi a fost inclusă în prevederile Tratatului de la Roma în articolul 83, a apărut ca un set de reglementări specifice abia în anul 1983.

Instrumentul Financiar de Orientare Piscicolă a fost înfiinţat în anul 1993 şi recunoscut ca un element al politicii structurale prin Regulamentul Consiliului 1263 din 21 iunie 1999. Prin Regulamentul Consiliului 2792 din 17 decembrie 1999 se stabilesc regulile asistenţei în domeniul piscicol. În perioada 2000-2006 resursele angajate totalizează 1.106 milioane euro.

Directoratul General pentru Piscicultură, ajutat de un Comitet privind structurile piscicole şi de acvacultură, elaborează şi pun în aplicare măsurile de politică structurală în domeniul piscicol.

Tot pentru aplicarea politicii economice şi sociale comune, iniţiativele comunitare urmăresc realizarea unor obiective  prioritare şi sunt finanţate din bugetul fondurilor structurale. Pentru perioada 1994-1999 au existat 12 iniţiative comunitare, care, prin reforma din 1999, au fost reduse la numai 4, acest lucru făcându-se pentru creşterea eficienţei acţiunii fondurilor structurale. Fiecare iniţiativă din cele patru este finanţată dintr-un singur fond, iar împreună absorb 5,35% din bugetul total al fondurilor structurale.

Astfel, inţiativa comunitară INTERREG III este finanţată din Fondul European de Dezvoltare Regională şi promovează cooperarea transfrontalieră (componenta A), transnaţională (componenta B) şi inter-regională (componenta C)
.

Iniţiativa comunitară EQUAL este finanţată prin Fondul Social European şi a apărut ca program comunitar în anul 2000, având la bază iniţiativele comunitare precedente, Adapt şi Emploi.

Scopul său este de a descoperi şi promova noi modalităţi de combatere a formelor de discriminare existente pe piaţa muncii, prin intermediul cooperării transnaţionale, şi de a facilita integrarea socială şi profesională a azilanţilor
.

Iniţiativa comunitară LEADER+ – este finanţată prin Fondul European de Orientare şi Garantare Agricolă, în succesiunea iniţiativelor comunitare Leader I (1991-1994) şi Leader II (1994-1999), care au avut un rol experimental în identificarea resurselor cele mai potrivite circumstanţelor locale din zonele rurale şi care pot contribui substanţial la strategia dezvoltării prin proiecte la scară mică. Iniţiativa Leader + continuă aceste programe, având alocat în perioada 2000-2006 un buget în valoare de 2.020 milioane euro.

Iniţiativa comunitară URBAN II – este finanţată prin Fondul European de Dezvoltare Regională şi are la bază un program stabilit în 1994 (Urban I), care răspunde nevoilor zonelor urbane defavorizate.

URBAN II are ca scop promovarea creării şi implementării unor metode inovatoare de dezvoltare în vederea revitalizării economice şi sociale a regiunilor în criză, precum şi întărirea schimbului de informaţii şi experienţă privind dezvoltarea urbană durabilă pe teritoriul Uniunii Europene.

Ca şi fondurile structurale, Fondul de Coeziune face parte din politica structurală comunitară, care urmăreşte reducerea decalajului dintre  nivelurile de dezvoltare ale diferitelor regiuni, precum şi cele dintre statele membre. 

Ideea de bază a politicii de coeziune este aceea că disparităţile economice afectează sentimentul de comunitate care se doreşte a prevala în cadrul Uniunii Europei. Chiar mai mult, disparităţile între ţări şi regiuni pot determina tensiuni mai mari decât cele între bogaţi şi săraci într-o zonă geografică determinată, în parte datorită existenţei unui filon naţionalist puternic în spaţiul european.

Principiile acestei politici şi scopurile principale ale Uniunii Europene urmăresc promovarea progresului economic şi social, precum şi eliminarea diferenţelor care există între standardele de viaţă la nivelul diferitelor regiuni şi state membre. Conceptul de coeziune economică şi socială s-a cristalizat ca politică europeană de sine stătătoare prin Actul Unic European (în anul 1986), iar prin Tratatul de la Maastricht (1992) a fost corelat cu realizarea uniunii economice şi monetare, având astfel un rol major în funcţionarea eficientă a pieţei şi monedei unice europene.

Politica de coeziune se realizează printr-un instrument specific, numit Fondul de Coeziune, care finanţează proiectele care urmăresc îmbunătăţirea mediului înconjurător şi dezvoltarea infrastructurii în statele membre în care PNB pe cap de locuitor este sub 90% din media comunitară. În acest mod, fondul contribuie atât la dezvoltarea durabilă a statelor membre avute în vedere, cât mai ales la întărirea coeziunii în cadrul UE.

III.  Fondul Social European

Fondul Social European funcţionează în baza Regulamentului Consiliului nr. 1260/1999, prin care sunt stabilite prevederile generale de funcţionare a fondurilor structurale şi a Regulamentului Parlamentului European şi al Consiliului nr. 1784/1999 din 12 iulie 1999 privind Fondul Social European.

În conformitate cu sarcinile atribuite Fondului Social European prin articolul 146 din Tratatul de Instituire a Comunităţii Europene coroborate cu sarcinile atribuite fondurilor structurale, în conformitate cu articolul 159 din acelaşi tratat şi cu dispoziţiile Regulamentului nr. 1260/1999, fondul va sprijini măsurile de prevenire şi combatere a şomajului, de dezvoltare a resurselor umane şi de integrare socială pe piaţa muncii, pentru a promova un nivel ridicat al angajării forţei de muncă, egalitatea între sexe, dezvoltarea durabilă, coeziunea economică şi socială. În mod special, Fondul va sprijini acţiunile întreprinse pentru punerea în aplicare a Strategiei Europene pentru Ocuparea Forţei de Muncă şi a Liniilor Directoare anuale privind Ocuparea Forţei de Muncă, după cum este reglementat în articolul 1 al Regulamentului.

Fondul Social European trebuie să sprijine şi să completeze activităţile statelor membre care vizează dezvoltarea pieţei muncii şi a resurselor umane în special în următoarele domenii, având în vedere planurile de acţiune naţionale pe termen lung pentru ocuparea forţei de muncă:

· dezvoltarea şi promovarea unor politici active privind piaţa muncii, în vederea combaterii şi prevenirii şomajului, a prevenirii şomajului de lungă durată în rândul forţei de muncă de ambele sexe, a facilitării reintegrării pe piaţa muncii a persoanelor care s-au aflat în şomaj timp îndelungat, a sprijinirii integrării profesionale a persoanelor tinere şi a celor care se reangajează în câmpul muncii după o lungă perioadă de absenţă;

· promovarea egalităţii de şanse pe piaţa muncii pentru toţi, cu accent deosebit pe grupurile expuse excluderii sociale; 

· promovarea şi îmbunătăţirea pregătirii profesionale, instruirii, consilierii, ca parte a politicii de educaţie permanentă, în vederea facilitării şi ameliorării accesului şi integrării pe piaţa muncii, extinderii şi menţinerii gradului de angajare a forţei de muncă şi promovării mobilităţii profesionale;

· promovarea unei forţe de muncă calificate şi flexibile, a restructurării şi adaptabilităţii la organizarea muncii, a dezvoltării iniţiativei şi condiţiilor care favorizează crearea de noi locuri de muncă şi perfecţionarea calificării şi dezvoltării potenţialului uman în domeniul cercetării, ştiinţei şi tehnologiei;
· aplicarea unor măsuri specifice pentru extinderea accesului şi participării femeilor pe piaţa muncii, inclusiv pentru susţinerea dezvoltării carierei lor profesionale, pentru ca acestea să beneficieze de noi oportunităţi profesionale şi de posibilitatea de a iniţia o afacere proprie, pentru reducerea discriminării, în plan vertical şi orizontal pe criterii de sex.
                  Pentru a pune în aplicare atribuţiile mai sus menţionate, Fondul va ţine seama de:

· sprijinirea iniţiativelor locale privind ocuparea forţei de muncă, în special a iniţiativelor din cadrul acordurilor teritoriale privind ocuparea forţei de muncă;

· dimensiunile sociale ale pieţei muncii în societatea informatizată, mai ales prin formularea unor politici de acţiune şi progres concepute în vederea valorificării potenţialului forţei de muncă într-o astfel de societate şi prin garantarea accesului egal la utilităţile şi beneficiile create;

· egalitatea şanselor pentru ambele sexe, ca parte componentă a abordării integrative.
Fondul poate acorda sprijin financiar conform prevederilor articolului 3, în principal sub forma asistenţei oferite individual, sprijin care va fi orientat către următoarele tipuri de activităţi, în vederea dezvoltării resurselor umane, astfel:

– instruirea şi pregătirea profesională – inclusiv pregătirea profesională echivalentă cu şcolarizarea obligatorie – ucenicia, pregătirea profesională iniţială, în special însuşirea şi perfecţionarea deprinderilor profesionale, reangajarea în câmpul muncii, măsuri pentru creşterea gradului de angajare pe piaţa muncii, orientare, consiliere şi formare continuă;

–  sprijin pentru ocuparea forţei de muncă şi pentru persoanele care lucrează pe cont propriu;

– dezvoltarea în domeniul cercetării, ştiinţei şi tehnologiei, pregătirea postuniversitară şi pregătirea managerilor şi a tehnicienilor din cadrul institutelor de cercetare şi din întreprinderi;

– crearea unor noi locuri de muncă, inclusiv în domeniul economiei sociale.
În acelaşi timp, în vederea creşterii eficienţei activităţilor menţionate mai sus, Fondul poate acorda asistenţă structurilor şi sistemelor de:

i) dezvoltare şi extindere a pregătirii, instruirii şi formării deprinderilor profesionale, inclusiv pregătirea cadrelor didactice, a formatorilor şi a personalului; extinderea accesului forţei de muncă la pregătirea profesională în vederea calificării;

ii) modernizare şi ameliorare a eficienţei serviciilor oferite forţei de muncă;
iii) dezvoltare a legăturilor dintre sectorul productiv şi sistemul de învăţământ, de pregătire profesională şi de cercetare;

iv) dezvoltare de urgenţă a unor sisteme de anticipare a schimbărilor de pe piaţa muncii şi a modificărilor cererii de pe această piaţă, mai ales cele privind noile structuri profesionale şi noile forme de organizare a muncii, ţinând cont de necesitatea de a armoniza viaţa de familie cu cea profesională şi pentru a permite persoanelor mai în vârstă să aibă o profesie satisfăcătoare până la pensionare. Aceasta exclude finanţarea programelor de pensionare anticipată. 

                 Totodată, Fondul Social European trebuie să asigure şi măsurile aferente, respectiv: 
i) asistenţa pentru acordarea de servicii beneficiarilor, inclusiv acordarea de servicii de îngrijire şi facilităţi pentru dependenţi;

ii) promovarea dezvoltării socio-educative în vederea facilitării abordării traiectoriale a integrării pe piaţa muncii;

iii) informarea, promovarea şi creşterea gradului de conştientizare.

În baza articolului 4 din Regulament, Fondul acordă asistenţă, ţinând cont de priorităţile naţionale stabilite în special de planurile de acţiune naţională pentru ocuparea forţei de muncă, precum şi ca urmare a procesului de evaluare în baza căruia se elaborează o strategie care să ia în calcul toate domeniile relevante. Pentru a eficientiza la maxim sprijinul Fondului, intervenţiile acestuia asupra strategiilor, ţinând cont de domeniile prioritare, trebuie limitate la un număr de arii tematice şi orientate către cele mai importante nevoi şi către cele mai eficiente activităţi.

Pentru alocarea finanţărilor de la Fond trebuie să se identifice, de comun acord, domeniile prioritare în care se vor elabora politicile de acţiune.

Planificarea finanţărilor de la Fond se face astfel încât numărul alocărilor de fonduri disponibile conform Obiectivelor 1 şi 3, anterior menţionate, să fie acordate sub forma unor subvenţii însoţite de măsuri speciale, astfel încât organizaţiile neguvernamentale şi parteneriatele locale să aibă acces la ele.

IV. VIITORUL POLITICII SOCIALE ÎN SPAŢIUL 

UNIUNII  EUROPENE

După anul 1957 se poate observa o evoluţie considerabilă în rândul instrumentelor politicii sociale europene. Pot fi identificate patru etape:

1) reglementările referitoare la libera circulaţie a lucrătorilor, după anul 1957;

2) directivele cu privire la sănătatea şi la securitatea la locul de muncă, după semnarea Actului Unic European, în anul 1986; 
3) acordurile cu partenerii sociali europeni, după intrarea în vigoare a Tratatului de la Maastricht, în anul 1993;

4) coordonarea punerii în aplicare a Strategiei europene pentru ocuparea  forţei de muncă, după semnarea Tratatului de la Amsterdam, în anul 1997.

Analiza evoluţiei politicii sociale europene duce la concluzia că, deşi se poate observa un progres în acest domeniu, se constată că politica socială a rămas în urma politicii economice.

Strategia de la Lisabona a apărut ca un răspuns la acest dezechilibru, ea vizând echilibrarea politicii economice şi a politicii de angajare, axându-se pe nişte obiective bine stabilite, cum ar fi ameliorarea competitivităţii şi promovarea inserţiei sociale. Punerea în aplicare a strategiei de la Lisabona presupune parcurgerea mai multor faze, până în anul 2010. Prima fază a fost concentrată pe următoarele priorităţi:

· transpunerea concluziilor summit-ului de la Lisabona în instrumentele politice specifice Uniunii Europene: directive, programe comunitare, planuri de acţiune, recomandări;

· punerea în aplicare preliminară în statele membre;

· introducerea mecanismelor de bază de punere în aplicare (implicarea Parlamentului European şi a altor instituţii europene, a partenerilor sociali şi a societăţii civile la nivel european);

· introducerea acestor mecanisme în proiectul Tratatului de  Instituire a unei Constituţii pentru Europa.
O a doua fază va începe la jumătatea anului 2005, în cadrul acesteia punându-se accent pe aplicarea documentelor europene la nivel naţional, inclusiv de către noile state membre. În cadrul acestei faze este necesară o mai bună colaborare între nivelul european şi cel naţional, guvernele statelor membre fiind cele care trebuie să implementeze instrumentele adoptate la nivel european, prin aplicarea lor pe plan naţional.

Astfel, Comisia Europeană trebuie să-şi îmbunătăţească mijloacele de coordonare internă şi metodele de lucru directe cu fiecare stat membru în parte, fiind necesară o abordarea globală şi holistică a fiecărui caz naţional în sine.

Pe de altă parte, Parlamentul European trebuie să examineze modalităţile de colaborare cu parlamentele naţionale, în vederea furnizării de informaţii pertinente cu privire la problemele ce urmează a fi discutate la nivel european.

Tot în această fază, prin intermediul societăţii civile trebuie să se ducă o campanie de informare a cetăţenilor europeni cu privire la Agenda de la Lisabona şi asupra impactului pe care îl va avea aplicarea acesteia asupra vieţii lor cotidiene, dar şi cu privire la clarificarea bazei financiare de punere în aplicare a strategiei.

Obiectivele pe termen lung ale strategiei de la Lisabona sunt:

· competitivitatea;

· crearea mai multor locuri de muncă cu condiţii mai bune de muncă;
· inserţia socială;
cu speranţa creşterii PIB-ului cu 3% până în anul 2010 şi crearea a 6 milioane de noi locuri de muncă, conform propunerii de modificare, din februarie 2005, a planurilor de la Lisabona. 
Pe data de 10 februarie 2004, Comisia Europeană a adoptat propunerea de buget pentru Uniunea Europeană lărgită, cu 27 de state, pentru perioada 2007-2013. Propunerea Comisiei este una curajoasă, în sensul recunoaşterii faptului că anumite componente ale politicii comunitare ar trebui îmbunătăţite. În mod special, Comisia a decis că politicii de coeziune ar trebui să i se dea importanţă sporită în noul pachet financiar, prin alocarea unei categorii bugetare separate, transparente, care să permită stabilitatea şi certitudinea necesare pentru planificarea următoarei generaţii de programe naţionale şi regionale multianuale.

Decizia Comisiei reflectă demersul început încă de la publicarea celui de-al doilea Raport asupra Coeziunii Economice şi Sociale, în anul 2001, care a lansat dezbaterea privind viitorul politicii de coeziune într-o Europă lărgită. Recent, prin concluziile celui de-al treilea Raport asupra coeziunii, Comisia Europeană a prezentat o propunere detaliată pentru priorităţile şi mecanismele care ar trebui să stea la baza noii politici de coeziune, în conformitate cu perspectivele bugetare prezentate anterior.

Raportul rezumă patru provocări importante la care ar trebui să răspundă politica de coeziune în viitor, după cum urmează:

1) Mai multă coeziune într-o Uniune lărgită

Extinderea Uniunii la 25 de membri, şi nu peste mult timp la 27 sau chiar mai multe state membre, reprezintă o provocare fără precedent pentru competitivitatea şi coeziunea internă a Uniunii. Recenta extindere a UE a dus şi va duce în continuare la adâncirea decalajelor de dezvoltare, la repoziţionarea geografică a problemelor disparităţilor către estul continentului european, precum şi la tensiuni în procesul de ocupare a forţei de muncă, care pot accentua şomajul. Disparităţile socio-economice se vor dubla, conform estimărilor Comisiei, iar PIB-ul mediu al Uniunii Europene va scădea cu 12,5%.

2) Întărirea priorităţilor Uniunii Europene

Uniunea Europeană se confruntă cu probleme serioase rezultate în urma procesului de restructurare, determinate de fenomenul de globalizare, de deschiderea comercială, de dezvoltarea economiei bazate pe cunoaştere, de îmbătrânirea populaţiei şi de accentuarea migraţiei. Creşterea economică redusă din ultimii ani a condus la creşterea şomajului în multe state membre ale Uniunii, antrenând în acest mod o serie de probleme sociale care nu sunt de neglijat.

Astfel, pentru a răspunde unor asemenea provocări, în anul 2000 a fost gândită trasformarea Uniunii în cea mai dinamică şi competitivă economie bazată pe cunoaştere, până în anul 2010. Politica de coeziune are un rol semnificativ în atingerea obiectivelor stabilite la Lisabona, întrucât, prin reducerea disparităţilor, Uniunea se asigură că toate regiunile şi grupurile sociale contribuie şi beneficiază în acelaşi timp de dezvoltarea de ansamblu a spaţiului comunitar. Mai mult chiar, Tratatul de Instituire a unei Constituţii pentru Europa menţionează în articolele sale dezideratul unei “dezvoltări armonioase a Uniunii în ansamblu”
.

3) Promovarea unei dezvoltări echilibrate şi durabile

În cel de-al treilea Raport asupra coeziunii, Comisia arată că disparităţile productive şi sociale existente, atât între ţările membre, cât şi între regiunile Uniunii, provin din deficienţele structurale legate de factorii cheie ai competitivităţii – înzestrarea inadecvată a capitalului uman, lipsa capacităţii inovative şi a guvernării regionale şi nerespectarea normelor de protecţie a mediului înconjurător. Costul neaplicării unei politici de coeziune puternice nu se măsoară doar prin reducerea bunăstării individuale şi colective, ci şi, în termeni economici, prin scăderea venitului potenţial şi a standardului de viaţă. Date fiind interdependenţele definitorii ale unei economii integrate, aceste pierderi nu sunt limitate doar la regiunile mai puţin competitive sau la persoanele mai puţin productive, ci afectează pe toţi cetăţenii Uniunii. Astfel, prin asigurarea unei dezvoltări economice mai echilibrate la nivelul Uniunii Europene, politica de dezvoltare regională contribuie la reducerea supraîncălzirii zonelor dezvoltate, precum şi la prevenirea potenţialelor blocaje şi crize.

4) Un nou parteneriat pentru coeziune

Reforma politicii de coeziune aduce cu sine oportunitatea de a creşte eficienţa, transparenţa şi responsabilitatea la nivel politic. Întreg procesul de definire a politicilor economico-sociale la nivel comunitar trebuie să ţină seama de importanţa obiectivelor legate de coeziune. În acest mod, reforma politicii de coeziune poate contribui la întărirea capacităţii instituţionale la nivelul UE.

Comisia Europeană propune un număr de trei priorităţi comunitare care să simplifice şi să facă mai transparentă politica de coeziune: convergenţa, competitivitatea regională şi ocuparea forţei de muncă şi, respectiv, cooperarea teritorială.

Programele privind convergenţa

Acest tip de program ar urma să vizeze statele membre mai puţin dezvoltate şi regiunile Uniuni cele mai defavorizate, care au un nivel al PIB/cap locuitor de sub 75% din media UE. Obiectivul principal al politicii de coeziune în această situaţie ar fi promovarea factorilor şi condiţiilor de creştere economică care să conducă la  o convergenţă reală.

Pentru a ajunge la un compromis între interesele statelor membre beneficiare ale politicii de coeziune înainte de extinderea Uniunii Europene de la 1 mai 2004 şi noile state membre, Comisia Europeană a propus ca reperul dat de media PIB/cap locuitor a Uniunii Europene să rămână cel de dinainte de extindere, calculat pentru Uniunea Europeană cu 15 membri. În acest fel se pot evita consecinţele aşa numitului “efect static al extinderii”, care ar fi făcut ca regiuni eligibile pentru a beneficia de politica de coeziune în Uniunea Europeană cu 15 membri să piardă acest sprijin, în favoarea regiunilor din noile state membre, care, datorită nivelului lor redus de dezvoltare, duc la o reducere a mediei PIB/cap locuitor a Uniunii Europene. Pornind de la premisa că procesul de extindere nu schimbă condiţiile reale din regiunile care beneficiază în prezent de sprijin, Comisia a sugerat ca transferul de fonduri dinspre regiunile mai puţin dezvoltate din Uniunea Europeană cu 15 membri spre noile regiuni rămase în urmă din Uniunea Europeană cu 25 de membri să se facă gradual, permiţând menţinerea pe o anumită perioadă de timp (până în anul 2013) a sprijinului existent. Această propunere  a fost înaintată în anul 2001, în cadrul celui de-al doilea Raport asupra coeziunii, date fiind divergenţele de interese existente între statele membre asupra eligibilităţii şi asupra contribuţiilor bugetare presupuse.

Programele ce urmează a fi propuse pentru această prioritate vor fi susţinute din bugetele Fondului European de Dezvoltare Regională, Fondului Social European şi prin intermediul Fondului de Coeziune.

Programele privind competitivitatea şi ocuparea forţei de muncă

Aceste programe pornesc de la premisa că statele membre, regiunile, cetăţenii Uniunii trebuie să se adapteze la o lume care trece printr-o perioadă de schimbări şi restructurări economico-sociale importante. Comisia Europeană consideră că sprijinul financiar prin intermediul politicii de coeziune poate contribui la mobilizarea resurselor pentru accelerarea măsurilor necesare atingerii obiectivelor comunitare în acest domeniu. În plus, implementarea politicii de coeziune în întreg spaţiul Uniunii contribuie la adâncirea procesului de integrare şi la generarea unui suport sporit pentru atingerea dezideratelor comune de dezvoltare economică. Chiar şi pentru zonele ceva mai puţin dezvoltate ale Uniunii, eligibile pentru sprijin prin politica de coeziune, Comisia propune o abordare duală atât la nivel regional, cât şi la nivel naţional, pentru o dezvoltare economică competitivă. Pentru programele la nivel regional, menite să anticipeze şi să promoveze transformările competitive, singura sursă de finanţare va fi Fondul European de Dezvoltare Regională. Pentru programele la nivel naţional care vor căuta să ajute populaţia să facă faţă transformărilor necesare, promovând reforme pe piaţa muncii şi sprijinind incluziunea socială, finanţarea va veni de la Fondul Social European.

Programele privind cooperarea teritorială la nivelul Europei Unite

Programele ce urmăresc cooperarea teritorială la nivelul Uniunii sunt puternic susţinute de Comisia Europeană, în vederea promovării unei dezvoltări echilibrate şi durabile. Plecând de la experienţa pozitivă a iniţiativei comunitare INTERREG, se propune intensificarea cooperării transfrontaliere, transnaţionale şi inter-regionale, prin crearea şi instituţionalizarea unei autorităţi regionale transfrontaliere. Scopul propus este de a transfera acestor noi structuri legale capacitatea de a iniţia şi gestiona activităţi de cooperare în numele autorităţilor publice. Finanţarea acestor programe ar urma să fie obţinută prin intermediul Fondului European de Dezvoltare Regională.

Pentru a putea creşte eficienţa activităţilor concentrate în zonele graniţelor externe ale Uniunii, Comisia propune instituţionalizarea unui “nou instrument de vecinătate”, în contextul strategiei europene de vecinătate. Prin intermediul noului instrument se doreşte întărirea relaţiilor externe transfrontaliere pe bază de parteneriat, programare multianuală şi cofinanţare.

Una din trăsăturile cheie subliniate de Comisia Europeană ca fiind indispensabile unei politici de coeziune eficientă este capacitatea de adaptare la nevoile şi caracteristicile teritoriale concrete. Cel de-al treilea Raport asupra coeziunii scoate în evidenţă situaţiile specifice ale zonelor izolate (zonele muntoase, zonele nordice), dar şi ale zonelor urbane, care sunt centre ale dezvoltării economice actuale, dar care se confruntă cu poluare, excluziune socială şi restructurare economică.

În acelaşi timp, Comisia intenţionează, în cadrul obiectivului de convergenţă, să creeze un program specific pentru sprijinirea regiunilor izolate, aşa cum a fost stabilit cu ocazia Consiliului European de la Sevilla, în anul 2002. O altă direcţie de reformă importantă a politicii de coeziune se referă la clarificarea şi simplificarea rolului diferitelor instrumente de sprijin pentru dezvoltare rurală şi pescuit. Diferitele instrumente actuale legate de dezvoltarea rurală vor fi grupate într-un singur instrument, subordonat Politicii Agricole Comune, care va urmări creşterea competitivităţii sectorului agricol, protejarea mediului şi a zonelor rurale, precum şi îmbunătăţirea calităţii vieţii în aceste zone. Actuala iniţiativă comunitară LEADER+ va fi integrată în aceste programe. Similar, măsurile vizând restructurarea sectorului piscicol vor fi grupate tot într-un singur instrument.

Sistemul de programare va fi simplificat, după cum urmează:

· la nivel politic: în baza unui document strategic adoptat de Consiliu, fiecare stat membru va pregăti un document de politică economică ce trebuie să descrie propria strategie de dezvoltare, care va fi negociat cu Comisia Europeană şi va constitui cadrul de pregătire pentru programele tematice şi regionale, dar care nu va mai avea rolul de instrument de management, aşa cum îl are în prezentul Cadrul de sprijin comunitar;
· la nivel operaţional: pe baza documentului de politică economică, Comisia va adopta programele naţionale şi regionale pentru fiecare stat membru. Programele vor fi definite doar la nivel global, conţinând doar priorităţile acestuia. Detaliile adiţionale, ce se regăsesc în numitele “programe complement”, vor fi abandonate, în acelaşi timp cu procedura de management “măsură cu măsură”. Numărul instrumentelor structurale va fi limitat la trei (Fondul European de Dezvoltare Regională, Fondul Social European şi Fondul de Coeziune), faţă de cele cinci câte sunt în prezent. Faţă de programele actuale, care pot fi finanţate din mai multe fonduri în paralel, în viitor sprijinul acordat prin FEDR sau FSE va fi implementat doar printr-un singur fond. Această reformă propusă de Comisia Europeană va permite simplificarea şi eficientizarea programelor de sprijin.

În ceea ce priveşte managementul financiar, Comisia propune ca plăţile să fie făcute la nivelul înalt al priorităţilor şi nu la nivelul de jos al măsurilor defalcate. Sistemul de plăţi, ca şi regula “n + 2” vor fi menţinute.

Controlul financiar va fi făcut pe baza principiului proporţionalităţii, depinzând de nivelul co-finanţării comunitare şi de  calitatea sistemului de control naţional. Sub un anumit prag, controlul va reveni în sarcina statelor membre.

Principiul adiţionalităţii va rămâne un principiu de bază al politicii de coeziune. Totuşi, în virtutea principiului proporţionalităţii, Comisia va verifica aplicarea sa doar pentru obiectivul de convergenţă. Pentru celelalte obiective, statele membre vor fi răspunzătoare cu aplicarea principiului adiţionalităţii.

În ceea ce priveşte parteneriatul, acesta va rămâne un principiu călăuzitor al politicii de coeziune. Parteneriatul şi coordonarea între diferitele nivele de guvernare în cadrul statelor membre vor fi întărite.

În plus, se va pune accent pe concentrarea sprijinului comunitar în vederea realizării cât mai rapide a convergenţei la nivelul Uniunii, iar standardele de performanţă şi calitate vor fi ridicate.

Resursele financiare propuse de Comisia pentru implementarea politicii de coeziune sunt de 0,41% din Produsul Naţional Brut (PNB) al UE cu 27 de state membre (incluzând România şi Bulgaria). Repartiţia acestor fonduri pe cele trei priorităţi  ale politicii de coeziune este următoarea:

· aproximativ 78% sunt alocate priorităţii de “convergenţă”. Plafonul maxim de absorbţie pentru oricare stat membru rămâne la nivelul actual, de 4% din PNB, incluzându-se sumele folosite pentru dezvoltarea rurală şi sectorul piscicol. Importanţa relativă a Fondului de Coeziune va creşte, până la o treime din alocaţia financiară pentru noile state membre. Motivaţia este aceea de a continua sprijinul pentru aceste ţări, în ceea ce priveşte infrastructura de transport şi de mediu;

· circa 18% din resurse sunt alocate priorităţii de “competitivitate regională şi ocupare”. Raportul între finanţarea regională, prin FEDR, şi cea naţională, prin FSE, este de 50-50;

· restul de 4% din resurse sunt alocate pentru prioritatea “cooperare teritorială”.
În ceea ce priveşte alocarea resurselor între statele membre, subiect extrem de disputat în prezent, mai ales datorită perspectivelor diferite pentru statele net beneficiare şi cele net contributoare, Comisia propune următoarele soluţii:
· pentru prioritatea “convergenţă”, criteriul va fi bazat pe metoda obiectivă, utilizată cu ocazia Consiliului de la Berlin (anul 1999), având în vedere tratamentul echitabil al regiunilor afectate de efectul static al aderării, şi anume: media PNB/cap locuitor a UE 15 va rămâne reperul de eligibilitate pentru sprijin prin intermediul politicii de coeziune şi în cadrul UE 25, până în anul 2013;

· pentru prioritatea “competitivate regională şi ocupare”, fondurile vor fi alocate de Comisia Europeană statelor membre pe baza criteriilor comunitare - economic, social şi teritorial;

· pentru prioritatea “cooperare teritorială europeană”, mărimea populaţiei şi condiţiile socio-economice vor ghida distribuţia resurselor financiare.

                    În februarie 2005, Comisia Europeană a propus o nouă modificare a planului de la Lisabona, care urmează a fi discutată cu ocazia întâlnirii Consiliului  din această primăvară şi care, în ceea ce priveşte politica europeană privitoare la ocuparea locurilor de muncă, conţine trei puncte :

· atragerea unui număr cât mai mare de persoane pe piaţa muncii; în particular se au în vedere acţiuni ce vizează reducerea şomajului în rândul tinerilor şi modernizarea sistemelor de protecţie socială;

· îmbunătăţirea capacităţii de adaptare a angajaţilor şi a flexibilităţii acestora, pentru a se reintegra pe piaţa muncii;
· investirea în capitalul uman, prin îmbunătăţirea  sistemului educaţional şi de formare profesională, cu ajutorul fondurilor structurale şi a fondului de coeziune din Uniunea Europeană.

Cadrul juridic al politicii comunitare de dezvoltare regională este stabilit prin Titlul XVII al Tratatului Uniunii Europene, semnat la Maastricht în anul 1991, ce defineşte obiectivul politicii regionale – “reducerea disparităţilor existente între nivelele de dezvoltare ale diferitelor regiuni şi a rămânerii în urmă a regiunilor mai puţin dezvoltate, inclusiv a regiunilor rurale” – şi principiile ce stau la baza realizării acestuia. Dispoziţiilor Tratatului se adaugă Regulamentul Consiliului nr. 1260/1999, prin care sunt stabilite prevederile generale de funcţionare a fondurilor structurale (şi amendat prin Regulamentul nr. 1447/2001), precum şi alte reglementări privitoare la funcţionarea Fondurilor structurale şi a Fondului de Coeziune, Regulamentul Parlamentului European şi al Consiliului nr. 1784/1999 din 12 iulie 1999 privind Fondul Social European.

� VALENTIN COJANU şi colaboratorii – Cerinţe specifice ale gestionării instrumentelor structurale şi implicaţiile pentru România, Institutul European din România, Bucureşti, 2004, pag. 12


� Ibidem


� Agenda 2000 este un program de acţiune, adoptat de Comisie la 15 iulie 1997, ca răspuns oficial la cererea Consiliului European de la Madrid din decembrie 1995, care include un document general pe tema extinderii şi reformei politicilor comunitare, precum şi o comunicare cu privire la viitorul cadru financiar după 31 decembrie 1999


� Procentele sunt valabile pentru perioada 2000-2006 





� Regulamentul nr. 1260/1999 al Consiliului din 12 iunie 1999, privind dispoziţiile generale asupra Fondurilor structurale, cu modificările făcute ulterior


� Componenta A are drept scop promovarea dezvoltării regionale integrate între regiunile cu frontieră comună din statele membre, consumă aproximativ 50% din bugetul INTERREG III şi are următoarele obiective: promovarea dezvoltării urbane, rurale şi a zonelor de coastă, dezvoltarea spiritului antreprenorial, a turismului şi iniţiativelor locale în aceste zone, cooperarea în domeniul juridic şi administrativ, cercetării, educaţiei, culturii, sănătăţii, protecţiei mediului, asigurarea infrastructurii de bază de importanţă transfrontalieră, crearea unei pieţe integrate a muncii şi promovarea incluziunii sociale, îmbunătăţirea condiţiilor de securizare a frontierelor şi pregătirea resurselor umane pentru cooperarea transfrontalieră. 


Cooperarea transnaţională (componenta B) necesită 14% din bugetul INTERREG III şi finanţează următoare tipuri de acţiuni: strategii de dezvoltare spaţială; dezvoltarea unor sisteme de transport eficiente şi durabile şi îmbunătăţirea accesului la societatea informaţională; protecţia mediului şi promovarea  unui management de calitate al moştenirii culturale şi al resurselor naturale; asistenţa tehnică în vederea stabilirii de parteneriate transnaţionale. 


Componenta C are atribuţii în ceea ce priveşte îmbunătăţirea instrumentelor şi politicilor de dezvoltare regională, prin crearea de reţele în scopul asistării cooperării între diverse regiuni, în special a celor aflate în curs de reconversie economică sau mai puţin dezvoltate şi cheltuieşte minim 6% din bugetul INTERREG III. Atribuţiile acestei componente au în vedere schimbul de informaţii şi stabilirea de legături între autorităţile publice şi organismele neimplicate în diverse tipuri de proiecte, precum şi descoperirea celor mai bune proiecte de dezvoltare urbană.


� Pentru a putea obţine finanţare în cadrul acestui program, statul membru interesat înaintează Comisiei Europene un Program de Iniţiativă Comunitară (CIP), în care sunt prezentate strategia şi aranjamentele naţionale pentru implementare EQUAL şi pe baza căruia primeşte un anumit buget.


Ariile de activităţi finanţate prin CIP sunt împărţite în funcţie de tematici şi implementate prin intermediul parteneriatelor de dezvoltare, care pot fi de două tipuri: parteneriate de dezvoltare sectorială, care acoperă un anume sector industrial, şi parteneriate de dezvoltare geografică. Activităţile derulate prin acest program urmează structura celor patru piloni ai Strategiei Europene de Ocupare a Forţei de Muncă, şi anume:


angajabilitatea – este avută în vedere facilitarea accesului pe piaţa muncii şi combaterea rasismului şi xenofobiei la locul de muncă;


antreprenoriatul – se are în vedere încurajarea iniţierii unei afaceri şi identificarea de noi oportunităţi de angajare în zonele urbane şi rurale, pe de o parte, şi întărirea “economiei sociale” şi a serviciilor de interes public, pe de altă parte;


adaptabilitatea – promovează învăţarea continuă şi stimulează abilitatea angajaţilor de a se adapta schimbării tehnologice şi utilizării noii tehnologii informaţionale;


egalitatea de şanse între femei şi bărbaţi – are în vedere reconcilierea vieţii profesionale cu viaţa de familie şi creşterea angajabilităţii în rândul femeilor şi bărbaţilor care au părăsit locul de muncă, precum şi reducerea diferenţelor de gen şi a segregării la locul de muncă.





�  Tratatul de Instituire a unei Constituţii pentru Europa, Partea III, Capitolul III, Secţiunea 2, Articolele III-116-120

